Diari Oficial de la Generalitat Valenciana


Sumari del DOGV 8093, del 27-07-2017 (2017/6905)

RESOLUCIÓ de 21 de juliol de 2017, de la Secretaria Autonòmica d'Educació i Investigació, per la qual es dicten instruccions per a l'organització dels serveis psicopedagògics escolars i gabinets psicopedagògics escolars autoritzats, l'elaboració del seu pla d'activitats i de la seua memòria durant el curs 2017-2018.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8093

Data del DOGV
:   27-07-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/6905


Data del document
:   21-07-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 21 de juliol de 2017, de la Secretaria Autonòmica d'Educació i Investigació, per la qual es dicten instruccions per a l'organització dels serveis psicopedagògics escolars i gabinets psicopedagògics escolars autoritzats, l'elaboració del seu pla d'activitats i de la seua memòria durant el curs 2017-2018. [2017/6905]  
Índex  
Preàmbul  
Primer. Àmbit d'aplicació  
Segon. Funcions  
Tercer. Horari del personal  
Quart. Indemnitzacions per raó del servei  
Cinqué. Règim jurídic del personal docent  
Sisé. Documentació  
Seté. Protecció de dades  
Huité. Coordinació  
Nové. Pla d'activitats  
Deu. Memòria  
Onze. Consideracions finals  
  
La Llei orgànica 2/2006, de 3 de maig, d'Educació, en l'article 157.h, estableix com a recurs fonamental per a la millora dels aprenentatges i suport al professorat l'existència de serveis o professionals especialitzats en l'orientació educativa, psicopedagògica i professional.  
  
El Decret 131/1994, de 5 de juliol, pel qual es regulen els serveis especialitzats d'orientació educativa, psicopedagògica i professional, en l'article quart, inclou en l'estructura dels serveis especialitzats al·ludits els serveis psicopedagògics escolars.  
L'Ordre de 10 de març de 1995, de la Conselleria d'Educació i Ciència, per la qual es determinen les funcions i es regulen aspectes bàsics del funcionament dels serveis psicopedagògics escolars, en la disposició final primera, autoritza les diferents direccions generals perquè dicten, en l'àmbit de les seues competències, les resolucions necessàries per a l'aplicació d'aquesta ordre.  
En conseqüència, les diferents direccions generals competents en matèria d'orientació educativa, psicopedagògica i professional, per Resolució d'1 de juliol de 1996, han dictat anualment, des del curs 1996-1997, les instruccions que regulen l'organització i el funcionament dels serveis psicopedagògics escolars, així com l'elaboració del seu pla d'activitats i de la seua memòria.  
Per tot això, aquesta Secretaria Autonòmica, en virtut de les competències establides en el Decret 155/2015, de 18 de setembre, del Consell, pel qual aprova el Reglament orgànic i funcional de la Conselleria d'Educació, Investigació, Cultura i Esport (DOGV 7620, 22.09.2015), resol:  
  
Primer. Àmbit d'aplicació  
Aquestes instruccions s'apliquen a tots els serveis psicopedagògics escolars i als gabinets psicopedagògics escolars autoritzats a la Comunitat Valenciana, en els termes que les disposicions normatives vigents reconeixen.  
  
Segon. Funcions  
1. Els serveis psicopedagògics escolars (SPE) i gabinets psicopedagògics escolars autoritzats desenvoluparan les seues funcions en els centres educatius d'Educació Infantil, d'Educació Primària, d'Educació Secundària i d'Educació Especial del seu sector, atenent principis de caràcter preventiu, flexible, no discriminatori i diferenciat segons la diversitat social i lingüística i segons les aptituds, els interessos i les motivacions de l'alumnat, tal com estableix el Decret 131/1994, de 5 de juliol, del Govern Valencià.  
2. Els SPE intervindran sistemàticament en les escoles d'Educació Infantil, els col·legis d'Educació Infantil i Educació Primària i els d'Educació Especial públics de la Comunitat Valenciana. La direcció de l'SPE procurarà assegurar la mateixa distribució que en cursos precedents entre el personal adscrit al seu servei.  
3. Les direccions territorials d'Educació, Investigació, Cultura i Esport determinaran la relació de centres mantinguts amb fons públics no inclosos en l'apartat anterior que seran objecte d'intervenció i les seues condicions.  
4. L'Ordre de 10 de març de 1995, de la Conselleria d'Educació i Ciència, per la qual es determinen les funcions i es regulen aspectes bàsics del funcionament dels serveis psicopedagògics escolars, en els seus articles tercer i quart regulen les funcions dels càrrecs de direcció i habilitació-secretaria. A més, d'acord amb la Resolució de 4 d'abril de 2017, del secretari autonòmic d'Educació i Investigació, per la qual es regula l'elaboració del Pla d'actuació per a la millora (PAM) i s'estableix el procediment de dotació de professorat addicional per a la seua aplicació als centres educatius sostinguts amb fons públics, per al curs 2017-2018, la direcció de servei psicopedagògic assumirà les funcions següents:  
a) Col·laborar amb la Inspecció d'Educació en la funció de supervisió de la gestió del personal de suport a la inclusió assignat als centres del sector i en el desenvolupament dels programes de transició i d'estimulació del llenguatge oral.  
b) Visar o supervisar els informes psicopedagògics dels gabinets psicopedagògics escolars autoritzats dels centres sostinguts amb fons públics.  
Aquesta mateixa ordre en els seus articles sisé, seté i huité, regula les funcions prioritàries del professorat d'orientació educativa, dels i de les mestres d'audició i llenguatge, i del personal de treball social dels serveis psicopedagògics escolars en els centres d'intervenció. Des d'aquesta perspectiva, cal concretar les seues respectives funcions específiques segons es detalla a continuació:  
4.1. Professorat d'Ensenyament Secundari de l'especialitat d'Orientació Educativa  
a) Coordinar la planificació i el desenvolupament de les activitats d'orientació en els centres del sector que tinga atribuïts, així com en la transició entre etapes, especialment entre l'Educació Primària i l'Educació Secundària Obligatòria.  
b) Col·laborar amb els tutors en l'elaboració i implementació dels plans d'acció tutorial.  
c) Afavorir les pràctiques inclusives assessorant als centres en els seus projectes educatius, plans d'atenció a la diversitat i inclusió educativa, així com en la promoció de programes adequats, a través de la participació en la comissió de coordinació pedagògica d'aquests.  
d) Realitzar un informe previ a l'escolarització, per a la determinació de les necessitats de compensació i de les necessitats educatives especials de l'alumnat de conformitat amb l'Ordre 7/2016, de 19 d'abril, de la Conselleria d'Educació, Investigació, Cultura i Esport, que en l'article 24 encomana als serveis o gabinets psicopedagògics la realització d'aquest informe.  
e) Col·laborar amb les tutores, els tutors i mestres de Pedagogia Terapèutica en la prevenció i detecció primerenca de necessitats específiques de suport educatiu, en la intervenció sobre aquestes, així com en el seguiment de la seua evolució.  
f) Coordinar l'avaluació psicopedagògica de l'alumnat amb necessitats específiques de suport educatiu per a identificar les seues necessitats d'accés, participació i aprenentatge i realitzar l'informe psicopedagògic preceptiu amb una proposta del pla d'actuació. La proposta del pla d'actuació incorporarà les mesures i suports per a la inclusió de l'alumnat, que s'articularan en un continu de resposta en relació a la seua especialització, intensitat i durada, des de les mesures ordinàries i generals fins a les respostes més individualitzades, específiques i intensives, procurant en tots els casos el màxim nivell d'inclusió possible. En qualsevol cas, abans de proposar la intervenció de suports especialitzats es tindrà en consideració l'aplicació de mesures ordinàries prèvies  
  
g) Actualització i manteniment a Ítaca de les dades corresponents a l'alumnat amb necessitats específiques de suport, en col·laboració amb els equips directius dels centres que atenga.  
h) Coordinar l'elaboració col·legiada de l'informe tècnic per al dictamen d'escolarització.  
i) Proposar els criteris i els procediments previstos per a realitzar les adaptacions curriculars individuals significatives per a l'alumnat amb necessitats educatives especials que puga necessitar-les, col·laborar en la seua elaboració, així com, si és el cas, proposar altres mesures educatives i col·laborar en la seua planificació i implementació, en el marc de la proposta del pla d'actuació.  
j) Assessorar les famílies i participar, en l'àmbit de les seues competències, en el desenvolupament de programes formatius de famílies de l'alumnat.  
k) Assessorar els equips docents i equips directius en els aspectes que siguen requerits en l'àmbit de les seues competències.  
l) Formar part de l'equip de transició dels centres docents atesos, de conformitat amb l'article 6.d de l'Orde 46/2011, de 8 de juny, de la Conselleria d'Educació, per la qual es regula la transició des de l'etapa d'Educació Primària a l'Educació Secundària Obligatòria a la Comunitat Valenciana.  
Per a aconseguir la necessària coordinació en els horaris d'intervenció en els centres, així com l'assistència a les sessions de les corresponents comissions de coordinació pedagògica, el director o la directora del servei psicopedagògic escolar assignarà a cada un del personal professional un nombre de centres del sector educatiu que li permeta una atenció eficaç. Per a això, els centres que haurà d'atendre cada professional estaran ubicats en el mateix districte o en districtes pròxims geogràficament, si es tracta de la mateixa localitat, o en localitats pròximes i, preferentment, pertanyents a la mateixa zona. De la mateixa manera, la directora o el director del servei psicopedagògic escolar, oït l'equip de professionals del servei, assignarà a cada un horaris diaris que comprenguen mòduls de matí, de vesprada o de matí i de vesprada per a la seua intervenció en el mateix centre o centres pròxims.  
  
4.2. Les i els mestres d'Audició i Llenguatge  
De manera general, les funcions de les i els mestres especialistes en Audició i Llenguatge van dirigides a potenciar, en entorns inclusius les capacitats comunicatives de l'alumnat, i a superar els problemes específics de la parla i/o del llenguatge que puguen presentar i contextualitzar la seua tasca en funció de les característiques pròpies de cada alumne o alumna. Les funcions son les següents:  
a) Participar en la prevenció, detecció, avaluació i seguiment de necessitats específiques de suport educatiu derivades de trastorns del llenguatge i de la parla de l'alumnat.  
b) Col·laborar en l'elaboració d'adaptacions curriculars individuals significatives per a l'alumnat amb necessitats educatives especials en l'àmbit de la seua competència, per a la qual cosa és fonamental la coordinació amb tots els professionals que intervenen en el procés educatiu d'aquest alumnat.  
c) Informar i orientar els representants legals de l'alumnat amb què intervé a fi d'aconseguir una major col·laboració i implicació en els processos d'ensenyament-aprenentatge.  
d) Elaborar programes dirigits al professorat, així com orientacions a les famílies, perquè puguen participar activament i complementar la intervenció amb l'alumnat que la necessite, així com realitzar l'assessorament i el seguiment d'aquest.  
e) Intervindre directament sobre l'alumnat que presenta trastorns de la comunicació, ja siguen de la parla i/o del llenguatge. Aquesta intervenció ha d'estar planificada i en consonància amb el pla d'actuació establit en l'informe psicopedagògic, i es realitzarà de la manera més inclusiva i eficient possible, de tal manera que, sempre que siga viable, es desenvoluparà en el context de l'aula i, en cas que siga necessària una atenció més específica, en el marc dels agrupaments d'alumnat que a aquest efecte es puguen determinar.  
f) Intervindre directament amb l'alumnat d'educació infantil segon cicle amb diagnòstic de retard simple de llenguatge, dislàlia, disfèmia o disfonia, mitjançant programes de desenvolupament del llenguatge oral desenvolupats dintre l'aula ordinària i adreçats a tot l'alumnat del grup, sota una perspectiva inclusiva i preventiva. La implementació de dits programes es realitzarà de manera conjunta amb el professorat d'educació infantil.  
4.3. Treballadors socials  
a) Participar en l'elaboració i desenvolupament de programes dirigits a la comunitat educativa, de prevenció i detecció de situacions sociofamiliars de risc, desprotecció infantil, violència, abandó psicoemocional i educatiu, exclusió sociocultural o dificultats d'inclusió escolar.  
  
b) Realitzar l'estudi i la valoració sociofamiliar dels casos detectats.  
  
c) Assessorar la comunitat educativa sobre aspectes familiars i socials de l'alumnat en situació de risc d'escolarització irregular o absentisme, sobre els quals establir estratègies psicoeducatives d'intervenció en el context escolar i familiar, i participar, si és el cas, en el desenvolupament de programes formatius de mares i pares d'alumnes.  
d) En aquest context, assessorar el professorat en l'elaboració, seguiment i avaluació dels programes d'acció tutorial i en l'atenció a la diversitat.  
e) Elaborar propostes d'intervenció socioeducativa directa, elaborar materials, documents al respecte d'això, o canalitzar-la cap al recurs o recursos pertinents, amb el posterior seguiment i avaluació del cas, participant en els equips de coordinació interdisciplinaris amb personal d'altres conselleries, entitats locals i altres administracions, en la mesura que els afecte.  
f) Participar en l'elaboració i realització d'activitats d'orientació educativa i sociolaboral.  
g) Col·laborar amb els distints òrgans de representació del centre, segons necessitats.  
h) Assessorar i realitzar el seguiment dels plans de prevenció contra l'absentisme escolar.  
  
Tercer. Horari del personal  
1. L'horari del personal docent dels serveis psicopedagògics escolars és de 37 hores i 30 minuts setmanals dedicades a les activitats dels centres o de la seu en què estiguen destinats. D'aquestes, almenys 25 hores seran d'atenció directa en els centres, mentre que la resta es distribuirà de forma flexible, adaptant-se a les necessitats dels centres o de la seu, en tasques com atenció a pares i mares, coordinació amb l'SPE del sector, preparació de tasques i adquisició de noves tècniques psicopedagògiques.  
2. L'horari de treball del personal no docent, atés que no té la condició de burocràtic, s'adaptarà a les característiques dels centres i llocs de treball, i haurà d'ajustar-se a les previsions de l'article 11.2.b del Decret 175/2006, de 24 de novembre, del Consell, pel qual es regulen les condicions de treball del personal al servei de l'Administració del Consell, en la seua nova redacció feta pel Decret 68/2012, de 4 de maig, del Consell.  
3. En tot cas, haurà de garantir-se l'atenció en els centres, de dilluns a divendres, almenys en horari de matí. Les activitats de coordinació en el sector i d'atenció en la seu es realitzaran en horari de vesprades, i s'assignarà cada vesprada de dilluns a divendres a un membre de l'equip de manera que tots estos dies l'SPE tinga horari d'atenció al públic.  
  
4. El director/a pot col·laborar en l'atenció als centres com a professor d'Orientació Educativa un màxim de tres dies a la setmana, dedicant els altres dos dies, entre els que s'inclourà el dijous, necessàriament a les tasques de direcció del servei. L'habilitat/da dedicarà fins a un màxim de 6 hores per a l'exercici de les seues funcions.  
5. L'horari tipus del servei psicopedagògic escolar és el que s'estableix en l'annex de l'Orde de 10 de març de 1995, de la Conselleria d'Educació i Ciència.  
6. La distribució horària dels treballadors i de les treballadores socials podrà tindre un caràcter més flexible en funció del nombre de centres a atendre per cada professional, a la freqüència d'intervenció, a les necessitats de coordinació entre altres serveis socioeducatius de la zona i a les activitats pròpies derivades de les seues funcions específiques. No obstant això, en cada SPE el treballador o la treballadora social, amb l'acord previ del director o de la directora i segons les necessitats del servei, establirà un temps mínim de treball en la seu.  
7. La distribució horària d'intervenció en els centres docents i de permanència en la seu serà proposada per la direcció de l'SPE, tenint en compte els horaris dels centres. Serà autoritzada per la direcció territorial competent en matèria d'educació, amb un informe previ de la Inspecció d'Educació, de conformitat amb el que establix el bloc III (horari dels professionals dels serveis psicopedagògics escolars) de l'annex I de l'Orde de 29 de juny de 1992, de la Conselleria de Cultura, Educació i Ciència, per la qual s'aproven les instruccions que regulen l'organització i el funcionament dels centres docents que impartisquen ensenyaments de segon cicle d'Educació Infantil, Preescolar, Primària, General Bàsica, Educació Especial, Secundària Obligatòria, Batxillerat i Formació Professional, sostinguts amb fons públics i dependents de la Conselleria de Cultura, Educació i Ciència de la Generalitat Valenciana.  
8. Per a l'assignació horària del professorat d'orientació educativa, la direcció de l'SPE tindrà en compte, a més del nombre d'alumnes i d'unitats, aquells centres considerats d'especial dificultat que desenvolupen programes específics d'atenció a necessitats de compensació educativa, programes dirigits a l'increment de la inclusió educativa o compten amb unitats d'Educació Especial.  
9. El control d'assistència del personal dels serveis psicopedagògics escolars serà realitzat pel director o la directora del servei psicopedagògic escolar. La direcció de l'SPE haurà de remetre a la Inspecció d'Educació, en la primera quinzena de cada mes, els informes de faltes relatius al mes immediatament anterior. Les absències hauran de ser justificades davant del director o la directora de l'SPE de la manera prevista en l'Orde de 29 de juny de 1992, que tindrà caràcter supletori.  
  
  
Quart. Indemnitzacions per raó del servei  
Amb una periodicitat mensual, les persones especialistes de l'SPE realitzaran una previsió dels desplaçaments que generen indemnitzacions per raó del servei, que serà ordenada pel director general de Política Educativa. Aquestes indemnitzacions seran satisfetes després de la comprovació pel director o la directora de l'SPE que han realitzat els serveis previstos i de conformitat amb el que disposa el Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris, amb les modificacions dels decrets 88/2008, de 20 de juny i 64/2011, de 27 de maig, del Govern Valencià.  
  
Cinqué. Règim jurídic del personal docent  
El personal docent el lloc de treball del qual es troba adscrit a un servei psicopedagògic escolar no estarà inclòs en l'àmbit d'aplicació de l'Orde 44/2012, d'11 de juliol, de la Conselleria d'Educació, Formació i Ocupació, ateses les característiques d'aquests llocs de treball quant a catalogació i adscripció al servei corresponent. En conseqüència, les comissions de servei que s'ordenen per la direcció de l'SPE per al desplaçament del personal docent als centres docents, corresponents al sector que atenga el servei i que els hagen sigut assignats per a exercir les seues funcions, es formalitzaran prenent com a origen la seu o subseu del lloc de treball i com a destinació el centre docent on acudisca a exercir les seues funcions; tot això, als efectes de la meritació de les indemnitzacions per raó del servei que corresponguen a cada funcionari o funcionària segons el que preveu la normativa vigent.  
  
  
Sisé. Documentació  
1. L'SPE disposarà d'aquella documentació necessària per a la seua gestió, planificació i coordinació, així com de la documentació administrativa del seu personal i aquella de caràcter reservat referida a l'alumnat que romandrà custodiada en la seu. La documentació estarà a disposició de la Inspecció d'Educació.  
2. La documentació pròpia de l'SPE, que haurà de trobar-se en la secretaria d'aquest, serà la següent:  
a) Expedient de personal amb aquella informació que es considere d'interés.  
b) Registre dels comunicats de faltes, llicències i permisos, junt amb els justificants o comunicats laborals, omplits i firmats per les persones corresponents.  
c) Pla d'activitats i memòria.  
d) Registre d'entrades i eixides.  
e) Inventari general i de biblioteca, material informàtic i audiovisual i materials sociopsicopedagògics.  
f) Arxiu de visats de certificacions i informes.  
g) Llibre d'actes de les reunions de coordinació.  
h) Arxiu de còpies dels contractes de serveis i subministraments.  
i) Arxiu dels documents referents a acords presos respecte a la unificació  
de criteris tècnics d'intervenció en el sector educatiu.  
j) Arxiu de material tècnic i informatiu elaborat pel servei.  
  
3. Pel que fa a l'inventari del material informàtic i audiovisual mencionat en el punt 2 d'aquest apartat, aquest inventari haurà de mantindre's actualitzat en tot moment. Aplicant-se en els SPE el contingut de la Instrucció 7/2012, de la Direcció General de Tecnologies de la Informació, sobre la implantació i ús del programari lliure en el lloc de treball, en l'inventari haurà de quedar reflectit tant l'equipament informàtic com les aplicacions informàtiques l'ús de les quals requerisca la compra d'una llicència.  
  
Seté. Protecció de dades  
En el tractament de la informació de l'alumnat i de dades de caràcter reservat, caldrà ajustar-se al que disposa la legislació en la matèria i en les instruccions de servei que dicte la direcció general amb competències en matèria de tecnologies de la informació i de les comunicacions, i específicament en:  
a) La Llei orgànica 15/1999, de 13 de desembre, de protecció de dades de caràcter personal (LOPD).  
b) El Reial decret 1720/2007, de 21 de desembre, pel qual s'aprova el reglament de desplegament de la Llei orgànica 15/1999, de 13 de desembre, de protecció de dades de caràcter personal.  
c) La Instrucció 4/2011, de la Direcció General de Tecnologies de la Informació, sobre l'adequació a la LOPD dels centres educatius públics.  
  
  
Huité. Coordinació  
1. De conformitat amb el que estableix l'article onze i l'annex de l'Orde de 10 de març de 1995, de la Conselleria d'Educació i Ciència, les reunions de coordinació del servei es realitzaran en horari vespertí i coincident.  
2. Les reunions de coordinació en la seu de l'SPE es dedicaran, especialment, a la unificació de criteris tècnics d'intervenció, i a la determinació de criteris i estratègies d'optimització de la utilització dels recursos personals, materials i econòmics disponibles. La unificació de criteris tècnics d'intervenció s'aplicarà tant pel que fa a metodologies com a la recerca, adaptació i elaboració de materials, al registre i anàlisi de dades, i a l'intercanvi d'informació referent a l'alumnat, a fi d'assegurar la coherència i progressió de mecanismes, procediments i programes d'intervenció en els diferents nivells educatius.  
  
3. Els directors i les directores dels serveis psicopedagògics escolars de cada direcció territorial es coordinaran amb aquest òrgan, almenys amb una periodicitat mensual, a través de la direcció del servei d'Educació corresponent, o qui designe el director o directora territorial amb competències en matèria d'educació. En aquestes reunions de coordinació es podran constituir comissions o seminaris entre professionals de diferents SPE d'una mateixa direcció territorial.  
4. Els directors i les directores dels serveis psicopedagògics escolars es coordinaran amb una periodicitat almenys trimestral amb el servei competent en matèria d'orientació. El cap del dit servei podrà constituir o aprovar l'organització de comissions o seminaris entre professionals de diferents serveis de la Comunitat.  
5. La direcció de l'SPE tindrà prevista la coordinació amb els departaments d'orientació i gabinets psicopedagògics autoritzats del seu àmbit d'influència, amb una reunió trimestral i sempre que siga necessari. També s'establiran els mecanismes de comunicació oportuns amb els serveis socials, serveis d'atenció primària, serveis mèdics especialitzats i altres organismes o entitats.  
  
Nové. Pla d'activitats  
1. El pla d'activitats de l'SPE o del gabinet psicopedagògic escolar autoritzat es realitzarà segons el model de l'annex I amb les dades següents:  
a) Dades generals.  
b) Personal.  
c) Centres docents atesos per l'SPE i horari lectiu dels mateixos.  
  
d) Centres docents atesos pel gabinet psicopedagògic municipal o de centre privat concertat.  
e) Horari.  
f) Planificació de la intervenció.  
g) Planificació de la coordinació de l'SPE o del gabinet psicopedagògic escolar autoritzat.  
h) Planificació de les tasques en la seu.  
2. El pla d'activitats es remetrà a la direcció territorial competent en matèria d'educació, per a la supervisió periòdica per part de la Inspecció d'Educació, i còpia per correu electrònic, cbhqlfclyj@xhw.hx, a la Direcció General de Política Educativa. La data límit per a la presentació serà el divendres 20 d'octubre de 2017.  
  
Deu. Memòria  
1. La memòria de l'SPE o del gabinet psicopedagògic escolar autoritzat s'omplirà d'acord amb el model de l'annex II amb les dades següents:  
a) Dades generals.  
b) Personal. Només s'ompliran aquells camps en què s'hagen produït canvis respecte al pla d'activitats.  
c) Centres docents atesos per l'SPE. Només s'ompliran aquells camps en què s'hagen produït canvis respecte al pla d'activitats.  
  
d) Centres docents atesos pel gabinet psicopedagògic municipal o de centre privat concertat. Només s'ompliran aquells camps en què s'hagen produït canvis respecte al pla d'activitats.  
  
e) Coordinació de l'SPE o del gabinet psicopedagògic escolar autoritzat.  
f) Tasques en la seu.  
g) Atenció a la diversitat: memòria del pla d'actuació del professorat d'ensenyament secundari de l'especialitat d'Orientació Educativa.  
  
h) Intervenció logopèdica amb alumnat: memòria del pla d'actuació dels mestres de l'especialitat d'Audició i Llenguatge.  
  
i) Intervenció treball social: memòria del pla d'actuació dels treballadors socials.  
j) Intervenció d'altres professionals.  
k) Altres consideracions generals.  
2. La memòria completa del pla d'activitats de l'SPE o del gabinet psicopedagògic autoritzat en cada centre contindrà les dades següents, segons el model de l'annex III, i s'inclourà una còpia d'aquesta en la memòria del centre docent:  
a) Dades generals.  
b) Personal de l'SPE o del gabinet psicopedagògic escolar autoritzat en el centre.  
c) Atenció a la diversitat.  
d) Orientació individual.  
e) Assessorament grupal.  
f) Intervenció logopèdica amb alumnat.  
g) Intervenció de treball social.  
h) Intervenció d'altres professionals.  
i) Propostes d'actuació per al curs pròxim.  
3. La memòria es remetrà a la direcció territorial competent en matèria d'educació i s'enviarà una còpia per correu electrònic, hakklnmxwj@nie.re, a la Direcció General de Política Educativa. La data límit per a la presentació serà el divendres 13 de juliol de 2018.  
  
Onze. Consideracions finals  
1. La direcció de cada servei psicopedagògic escolar complirà i farà complir aquestes instruccions, i adoptarà les mesures necessàries perquè el seu contingut siga conegut pel personal de l'àmbit d'influència del servei que dirigeix.  
2. La Inspecció d'Educació vetlarà pel compliment del que estableixen les presents instruccions.  
3. S'autoritzen les direccions territorials competents en matèria d'educació, dins de l'àmbit de les seues competències, per a resoldre els dubtes que puguen sorgir de l'aplicació d'aquestes instruccions.  
  
València, 21 de juliol de 2017.- El secretari autonòmic d'Educació i Investigació: Miguel Soler Gracia.